b'\n_START_ARTICLE_\nHvidsten Kro\n_START_SECTION_\nHistorie\n_START_PARAGRAPH_\nDen blev bygget i 1634 ved den gamle Mariagerlandevej - i kirkebyen Hald. Da man senere rettede vejf\xc3\xb8ringen ud, s\xc3\xa5 den nye vej kom til at passere Hvidsten, flyttede kroen med._NEWLINE_Digterpr\xc3\xa6sten Steen Steensen Blicher har boet i det n\xc3\xa6rtliggende Spentrup \xe2\x80\x93 og en gammel lade fra pr\xc3\xa6steg\xc3\xa5rden er flyttet til kroen og bevaret her. Dengang som nu serveres danske egnsretter p\xc3\xa5 kroen. Specialiteten er "recepten", der best\xc3\xa5r af spegesild, fl\xc3\xa6ske\xc3\xa6ggekage serveret p\xc3\xa5 pande. Kogt k\xc3\xb8d med \xc3\xa5rstidens gr\xc3\xb8ntsager, fl\xc3\xa6skesteg og hjemmelavet medister med r\xc3\xb8dk\xc3\xa5l, sovs og kartofler og koldt bord med hjemmelavet p\xc3\xa5l\xc3\xa6g og ost._NEWLINE_Det er forrige \xc3\xa5rhundredes kropar Marius og Gudrun Fiil, der har pr\xc3\xa6get kroen, hvor Marius blev f\xc3\xb8dt i 1893. Gudrun med sin "recept" og Marius med sine opk\xc3\xb8b af gamle ting og sager, som udstilles i de mange bygninger, som omgiver den oprindelige kro._NEWLINE_I 1930 var kroens beboere familien Fiil, med Marius Fiil\'s 72-\xc3\xa5rige far med krohold som erhverv og fem b\xc3\xb8rn samt en tjenestekarl, en tjenestepige og en bestyrer._NEWLINE_Kroen var i et \xc3\xa5rs tid under 2. verdenskrig hjemsted for kroejer Marius Fiils Hvidstengruppe, indtil gruppen med adskillige medlemmer af familien Fiil blev arresteret af Gestapo._NEWLINE_Fiil-familien holdt 100 \xc3\xa5rs jubil\xc3\xa6um i 1984. Gudrun d\xc3\xb8de i 1972, men kroen f\xc3\xb8res videre i hendes \xc3\xa5nd og drives i dag af Christina og S\xc3\xb8ren Fiil._NEWLINE_Bygningerne, herunder krobygningen, den tidligere rejsestald (1790) og beboelsesl\xc3\xa6ngen, blev fredet i 1987.'